تورکیه جمهورباشقانی رجب طیب اردوغان، تورکیه‌یه یؤنه‌لیک تهدیدین ایستراتژی طرفداش‌لاردان گلدیگینی سؤیله‌دی.
اؤزل بیر تلویزیون کانالیندا سوال‌لاری جوابلان‌دیران اردوغان، تورکیه‌نین قارشی-قارشییا اولدوغو تهدید و تهلوکه‌لردن بحث ائدرکن بوتون غربین بیر تهدید پروژکسیونو ایچینده اولدوغونو بیلدیریب.
غرب اؤلکه‌لری‌نین، ترور تشکیلاتی داعشی بیر بهانه اولا‌راق ایستیفاده ائتدیگینی وورغولایان اردوغان، بو اؤلکه‌لرین داعش بهانه‌سی ایله بؤلوچو ترور تشکیلاتی پ.ک.ک/پ.ی.د-ی.پ.گ-نی دستکله‌یه‌رک تورکیه‌یه قارشی قوز اولا‌راق ایستیفاده ائتدیک‌لرینی سؤیله‌دی.
اردوغان، داعشه قارشی گویا موباریزه آدی آلتیندا آمریکانین سوریه‌نین شمالینا 5 مین یوک تریلی و 2 مین یوک تییاره‌سیله سیلاح گؤندردیگینی و بؤلگه‌ده آمریکانین 20 قدر پایگاهی اولدوغونو دئدی.
تورکیه‌نین آمریکا ایله ناتو-دا موتتفیق اولماسینا باخمایا‌راق، تورکیه‌نین آمریکادان سیلاح آلامادیغینی ایفاده ائدن اردوغان، "اما بو ترور تشکیلات‌لارینا آمریکا، کوالیسیون گوجلری پول‌سوز اولا‌راق سیلاح وئره بیلیر. دئمک کی تهدید هارا‌دان گلیر؟ ایستراتژی طرفداش‌لاردان گلیر" دئدی.
آمریکانین کئچمیش پرزیدنتی باراک اوبامایا بیرلیکده ترورلا موباریزه تکلیفی آپاردیق‌لارینی بیل‌دیرن اردوغان، آنجاق آمریکانین داوام‌لی بیر باش قاریشدیرما تاکتیکینه ال آتدیغینی، ان سونوندا دا تورکیه‌نین ترورلا موباریزنی تک باشینا یئریتمک مجبوریتینده قالدیغینی سؤیله‌دی.
اردوغان، عفرین، او جمله‌دن سوریه‌نین بعضی شمال بؤلگه‌‌لارینی ترورچولاردان تمیزلندیگینی بیلدیریب.
ایشین هله بیتمدیگینی، آرزولاری‌نین عفرینلیلرین یئرلرینه کؤچمه‌لری اولدوغونو قید ائدن اردوغان، "نئجه جرابلوس و اطرافینا اورانین اینسان‌لاری یئرلشیرسه، نئجه بیر خوشبخت‌لیک ایچه‌ریسیندیسه‌لر، عینی خوشبخت‌لیگی عفرین خالقینا یاشاتماق ایستییریک. بیزده دوشرگه‌لرده اولان‌لار گئری قاییتماغا باشلادی‌لار. بیزده ده 3.5 میلیون سوریه‌لی وار. بون‌لارین ایچینده فیرات قالخانی‌نین آپاریلدیغی بؤلگه‌نین اینسان‌لاری اولدوغو کیمی، عفری‌نین، ایدلیبین، حلّبین اینسان‌لاری وار" دئدی.
اردوغان، سوریه‌ده حلّی آختاریش‌لاریندا ژنو ایجلاسلاریندان‌ بیر نتیجه چیخمادیغینی بیل‌دیره‌رک، نتیجه مرکزلی ایشلری روسیا-تورکیه و ایران بیرلیکده داوام ائتدیره‌جک‌لرینی ایفاده ائتدی.
